2008/0183 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets fælles holdning med henblik på vedtagelse af Europa-Parlamentets og Rådets forordning om ændring af Rådets forordning (EF) nr. 1290/2005 og forordning (EF) nr. 1234/2007 for så vidt angår uddeling af fødevarer til de socialt dårligst stillede personer i Unionen

1. Sagsforløb

Forslag sendt til Europa-Parlamentet og Rådet (dok. KOM(2008) 563 endelig – 2008/183 COD): || 25. september 2008.

Udtalelse afgivet af Det Europæiske Økonomiske og Sociale Udvalg: || 20. januar 2011.

Europa-Parlamentets førstebehandlingsholdning vedtaget: || 26. marts 2009.

Ændrede forslag fremsendt: || 17. september 2010 3. oktober 2011.

Rådets holdning vedtaget: || 23. januar 2012 (planlagt).

2. Formålet med Kommissionens forslag

EU's ordning for de socialt dårligst stillede blev oprettet i 1987, således at medlemsstaterne kan frigive offentlige interventionslagre som fødevarehjælp. Eftersom markedsinter­ventionens rolle har ændret sig væsentligt siden da, er formålet med Kommissionens forslag at tilpasse ordningen til den fælles landbrugspolitiks nye realiteter med svindende interventionslagre og med indførelsen af to forsyningskilder (interventionsopkøb og opkøb på markedet, hvor den førstnævnte kilde har forrang). Forslaget tager også sigte på at opnå en bedre ernæringsmæssig balance for de fødevarer, der tilvejebringes gennem ordningen (større variation i de fødevarer, der står til rådighed med henblik på uddeling, og integration af ernæringsmæssige aspekter).

I sin udtalelse slog Europa-Parlamentet kraftigt til lyd for at opretholde EU's fulde finansiering af denne ordning. Det Europæiske Økonomiske og Sociale Udvalgs udtalelse indeholdt en tilsvarende opfordring. Derfor skal EU-midlerne dække 100 % med et årligt loft på 500 mio. EUR ifølge Kommissionens seneste ændrede forslag. Begrebet fødevarer med oprindelse i EU og støtteberettigelse for lageromkostninger, der følger direkte af ordningens gennemførelse, blev også indført efter henstilling fra Europa-Parlamentet.

På baggrund af fødevareuddelingsprogrammernes bidrag til at opfylde den fælles landbrugspolitiks mål og styrke EU's sociale samhørighed foreslog Kommissionen et dobbelt retsgrundlag (artikel 42 og 43, stk. 2, sammenholdt med artikel 175, stk. 3).

Desuden indeholder forslaget også bestemmelser om en tilpasning af de foreslåede foranstaltninger til Lissabontraktatens bestemmelser om delegerede retsakter og gennemførelsesretsakter.

3. Bemærkninger til Rådets holdning

3.1 Generelle bemærkninger til Rådets førstebehandlingsholdning

Kommissionen kan støtte Rådets holdning, der er resultatet af konstruktive forhandlinger mellem de tre institutioner. Den er i overensstemmelse med de væsentligste mål og den grundlæggende tilgang i Kommissionens ændrede forslag.

3.2 Enighed på stadiet for Rådets førstebehandlingsholdning

Rådets holdning er resultatet af intensive mellemstatslige og interinstitutionelle forhandlinger, som fulgte efter Europa-Parlamentets vedtagelse den 26. marts 2009 af en førstehandlings­holdning. Uformelle og tekniske møder er mundet ud i et kompromis om en række udestående spørgsmål angående retsgrundlaget og udfasning af ordningen efter 2013. På grund af dette kompromis forelagde det polske formandskab den 28. november og 5. december 2011 Specialkomitéen for Landbrug et kompromisdokument, som i vid udstrækning bygger på Kommissionens andet ændrede forslag (KOM(2011) 634 endelig). Sideløbende hermed afgav Kommissionen en erklæring, hvori den noterer sig fælleserklæringen fra Tyskland og Frankrig med hensyn til ordningens fremtid i perioden efter 2013.

I forbindelse med trepartsdrøftelserne den 6. december 2011 tilkendegav Europa-Parlamentet sin stærke opbakning til at videreføre programmet. Denne holdning blev formelt godkendt af Udvalget om Landbrug og Udvikling af Landdistrikter den 12. december 2011, og samtidig anbefalede udvalget Europa-Parlamentet at acceptere det foreslåede kompromis ved andenbehandlingen. Den 15. december 2011 nåede Rådet frem til politisk enighed om at videreføre ordningen indtil 2013. Rådets førstebehandlingsholdning forventes vedtaget den 23. januar 2012.

Det reviderede program rummer følgende væsentlige bestemmelser:

– Opkøb på markedet gøres til en regelmæssig forsyningskilde for programmet som supplement til interventionslagrene. Hvis der er egnede interventionslagre til rådighed, bør disse dog først og fremmest bruges.

– Ordningen finansieres fortsat fuldt ud over EU's budget med et loft på 500 mio. EUR pr. regnskabsår.

– Medlemsstaterne vælger fødevarerne ud fra objektive kriterier, bl.a. den ernæringsmæssige værdi og deres egnethed til uddeling.

– Medlemsstaterne kan give forrang til fødevarer med oprindelse i Unionen.

– Velgørende organisationers lageromkostninger bliver berettiget til godtgørelse.

De tre institutioner forhandlede om og nåede til enighed om følgende hovedpunkter i kompromiset:

– Den nuværende ordning udløber efter en udfasningsperiode, som ophører ved afslutningen af årsplanen for 2013.

– Retsgrundlaget for EU's ordning for de socialt dårligst stillede (artikel 42 og 43, stk. 2) forbliver uændret i udfasningsperiodens varighed.

– Anvendelsen finder sted med tilbagevirkende kraft fra den 1. januar 2012.

– For at gøre det lettere at nå til enighed er bestemmelserne om tilpasning til Lissabon­traktaten undtagelsesvis ikke medtaget, og dermed vil de nuværende gennemførelsesbestemmelser fortsat gælde.

4. Erklæringer fra Kommissionen og medlemsstaterne

Kommissionen har fremsat en erklæring, som noterer sig en fælles erklæring fra Frankrig og Tyskland. Disse erklæringer er vedlagt.

5. Konklusion

Kommissionen støtter resultaterne af de interinstitutionelle forhandlinger og kan derfor acceptere Rådets holdning ved førstebehandlingen med henblik på at sikre, at ordningen videreføres indtil 2013.

BILAG

Erklæring fra Kommissionen

Med hensyn til Kommissionens forslag til Europa-Parlamentets og Rådets forordning om ændring af Rådets forordning (EF) nr. 1290/2005 og (EF) nr. 1234/2007 for så vidt angår uddeling af fødevarer til de socialt dårligst stillede personer i Unionen noterer Kommissionen sig de gentagne drøftelser i Rådet, hvor et blokerende mindretal på seks medlemsstater har været imod forslaget.

Kommissionen noterer sig også den fælles erklæring fra Frankrig og Tyskland, hvori begge lande erklærede,

– at de er indforstået med at videreføre programmet i en overgangsperiode, der definitivt ophører den 31. december 2013, så velgørende organisationer i medlemsstaterne kan bruge det nuværende program til at tage højde for den nye situation

– at de ikke finder betingelserne opfyldt for, at et forslag til nyt program for tidsrummet efter 2013 kan forelægges af Kommissionen og vedtages af Rådet

– at de ikke kan tilslutte sig juridiske og finansielle forslag fra Kommissionen til et sådant program i fremtiden.

Kommissionen noterer sig, at en betydelig gruppe af medlemsstater ikke ønsker at videreføre programmet efter 2013 og ønsker at ændre EU's forordning om fusionsmarkedsordningen og den kommende flerårige finansielle ramme for 2014-2020 i overensstemmelse hermed.

Med forbehold af sin initiativret i henhold til traktaten noterer Kommissionen sig denne kraftige modstand mod fremtidige juridiske og finansielle forslag til et sådant program.

Fælles erklæring fra Frankrig og Tyskland

EU-forordningen om uddeling af fødevarer til de socialt dårligst stillede personer er afhængig af produkter fra Unionens interventionslagre, som midlertidigt suppleres med produkter opkøbt på markedet. De mange reformer af den fælles landbrugspolitik har resulteret i en gradvis nedbringelse af interventionslagrene og indskrænkning af rækken af produkter, der er til rådighed.

Frankrig og Tyskland anerkender betydningen af det arbejde, der udføres af velgørende organisationer i medlemsstaterne under anvendelse af det nuværende program, og er indforstået med at videreføre programmet i en overgangsperiode, der definitivt ophører den 31. december 2013, således at disse organisationer får mulighed for at tage hensyn til den nye situation. I den forbindelse ser Frankrig og Tyskland med tilfredshed på den igangværende udveksling af synspunkter mellem deres velgørende organisationer.

I betragtning af drøftelserne i Rådet finder Frankrig og Tyskland imidlertid ikke, at betingelserne er opfyldt for, at et forslag til nyt program for tidsrummet efter 2013 kan forelægges af Kommissionen og vedtages af Rådet. Dette er grunden til, at de to lande ikke kan tilslutte sig juridiske og finansielle forslag fra Kommissionen til et sådant program i fremtiden.